A BIZOTTSÁG (EU) 2019/88 RENDELETE

(2019. január 18.)

a 396/2005/EK európai parlamenti és tanácsi rendelet II. mellékletének a bizonyos termékekben található acetamiprid megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,

mivel:

(1) Az acetamiprid tekintetében alkalmazandó szermaradék-határértékeket (a továbbiakban: MRL-ek) a 396/2005/EK rendelet II. melléklete állapította meg.

(2) Az acetamiprid hatóanyagot tartalmazó növényvédő szer étkezési olajbogyók és olajkinyerésre szánt olajbogyók esetében történő alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(3) Az acetamiprid árpa és zab esetében történő alkalmazása tekintetében szintén nyújtottak be ilyen kérelmet.

(4) A 396/2005/EK rendelet 8. cikkének megfelelően az érintett tagállamok értékelték a kérelmeket, és az értékelő jelentéseket továbbították a Bizottsághoz.

(5) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket adott ki. (2) Ezeket a véleményeket továbbította a kérelmezők, a Bizottság és a tagállamok felé, és hozzáférhetővé tette a nyilvánosság számára.

(6) A Hatóság az indokolással ellátott véleményében arra a következtetésre jutott, hogy az adatokra vonatkozó valamennyi követelmény teljesült, és a kérelmező által kért MRL-módosítások a fogyasztók biztonsága szempontjából – 27 specifikus európai fogyasztói csoport fogyasztói expozíciójának vizsgálata alapján – elfogadhatók. A Hatóság figyelembe vette az anyag toxikológiai tulajdonságaira vonatkozó legfrissebb információkat. Sem az említett hatóanyagot esetlegesen tartalmazó valamennyi élelmiszer fogyasztásából következő, egész életen át tartó expozíció, sem pedig az adott termék fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(7) Az 1107/2009/EK európai parlamenti és tanácsi rendelettel (3) összhangban az acetamiprid hatóanyag jóváhagyásának meghosszabbítására vonatkozó eljárás keretében a Hatóság az említett hatóanyagú növényvédő szereknél felmerülő kockázatok értékelésének szakmai vizsgálatából levont következtetést adott ki (4), amelyben új toxikológiai határértékeket javasolt. A Növények, Állatok, Élelmiszerek és Takarmányok Állandó Bizottsága 2017. december 13-án jóváhagyta az említett határértékeket. (5)

(8) A 396/2005/EK rendelet 43. cikkével összhangban a Bizottság felkérte a Hatóságot, hogy értékelje az acetamiprid tekintetében jelenleg alkalmazandó MRL-ek fogyasztókra jelentett kockázatát az alacsonyabb akut referenciadózis (ARfD) fényében.

(9) A Hatóság az indokolással ellátott véleményében (6) azt állapította meg, hogy az alma, a körte, az őszibarack, a fejeskáposzta, a kínai kel, a kel, a fejes saláta, az endívia, a spenót, a kövér porcsin, a mangold és a zeller esetében aggályos a fogyasztói bevitel. A tagállamokkal konzultáltak olyan lehetséges helyettesítő helyes mezőgazdasági gyakorlatokról, amelyek nem vezetnének a fogyasztókra nézve elfogadhatatlan kockázathoz. A tagállamok a kínai kel, a kel és a zeller kivételével valamennyi érintett terméknél azonosítottak helyettesítő helyes mezőgazdasági gyakorlatot, az említettekre pedig a megfelelő kimutatási határ szintjén kell megállapítani a vonatkozó MRL-eket.

(10) Az endívia tekintetében a Hatóság azt állapította meg, hogy bizonyos információk nem álltak rendelkezésre, és a kockázatkezelők részéről további vizsgálatra van szükség. Mivel a helyettesítő helyes mezőgazdasági gyakorlatok esetében a fogyasztókat érintő kockázat nem merül fel, a szóban forgó termék tekintetében az MRL-t a 396/2005/EK rendelet II. mellékletében a Hatóság által megállapított szinten indokolt rögzíteni. Az említett MRL-t felül fogják vizsgálni az e rendelet kihirdetését követő két éven belül rendelkezésre álló információk figyelembevételével.

(11) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és figyelembe vette megállapításaikat.

(12) A 396/2005/EK rendeletet ezért ennek megfelelően módosítani kell.

(13) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-vállalkozók felkészülhessenek az MRL-ek módosulásából fakadó új követelmények teljesítésére.

(14) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ezt a rendeletet 2019. augusztus 13-tól kell alkalmazni. Azonban az olajkinyerésre szánt olajbogyókban, az étkezési olajbogyókban, az árpában és a zabban előforduló acetamiprid tekintetében 2019. február 13-tól kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2019. január 18-án. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Az EFSA tudományos jelentéseinek internetes elérhetősége: http://www.efsa.europa.eu

Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats (Indokolással ellátott vélemény az acetamipridre vonatkozó egyes, aggodalomra okot adó MRL-ek célzott értékeléséről és az étkezési olajbogyók, az olajkinyerésre szánt olajbogyók, az árpa és a zab esetében alkalmazandó jelenlegi MRL-ek módosításáról). EFSA Journal 2018;16(5):5262.

(3) Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

(4) Conclusion on the peer review of the pesticide risk assessment of the active substance acetamiprid (Az acetamiprid hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2016;14(11):4610.

(5) Az acetamiprid hatóanyagra vonatkozó vizsgálati jelentés (SANTE/10502/2017 Rev. 4).

(6) Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats (Indokolással ellátott vélemény az acetamipridre vonatkozó egyes, aggodalomra okot adó MRL-ek célzott értékeléséről és az étkezési olajbogyók, az olajkinyerésre szánt olajbogyók, az árpa és a zab esetében alkalmazandó jelenlegi MRL-ek módosításáról). EFSA Journal 2018;16(5):5262.